প্রতিক‚ল পরিস্থিতির মধ্যেও একটি সাড়া জাগানো কাউন্সিল করেছিল বিএনপি। তৃণমূল পর্যায়ে অনেকেই মনে করেছিলেন- এরপর হয়তো বিএনপি গা ঝাড়া দিয়ে উঠবে। কিন্তু গত এক বছরের চিত্র সে কথা বলে না। বরং গা ঝাড়া দিয়ে ওঠা দূরের কথা, বিএনপি এখনো আড়মোড়া ভেঙে উঠে বসতে পেরেছে বলে মনে হয় না। তৃণমূল পর্যায়ের পুনর্গঠন পরের কথা, দলটি জাতীয় নির্বাহীকমিটিই এখনও পর্যন্ত পূর্ণাঙ্গ করতে পারেনি। এখনো জাতীয় স্থায়ী কমিটির তিনটি পদ শূন্য রয়েছে। শূন্য রয়েছে কয়েকটি সম্পাদকীয় পদ। দলটির একজন দফতর সম্পাদক পর্যন্ত নেই। যিনি সিনিয়র যুগ্ম মহাসচিব তিনিই পালন করছেন দফতর সম্পাদকের দায়িত্ব। ‘এক নেতা এক পদ’ সিদ্ধান্ত এখনো মুখের বুলিই রয়ে গেছে। কাগজ-কলমেও বাস্তবায়িত হয়নি (কারণ গঠনতন্ত্র ছাপা হয়নি)। শোনা যায়, এ নীতিটি বাস্তবায়নে শীর্ষ পর্যায়ের অনেকেরই প্রবল অনীহা রয়েছে। এটা বাস্তবায়িত হলে গুরুত্বপূর্ণ পদে থেকেও ‘অতিরিক্ত’ দায়িত্ব পালনের উছিলায় দলের কেন্দ্রীয় দফতর এবং সারা দেশের কমিটি গঠন ও পরিচালনায় খবরদারির ক্ষমতার অবসান ঘটতে পারে। এ আশংকায় দলের গঠনতন্ত্র ছাপানোর কাজে বিলম্ব করা হচ্ছে বলে নেতাকর্মীদের ধারণা।